
הודעה על כוונה להתקשר עם ספק יחיד/מומחה - מתן שירותי שמאות וליווי מקצועי-משפטי
בהתאם לתקנות העיריות (מכרזים), תשמ"ח-1987 ובהתאמה להוראות הדין החלות על איגודי ערים, מבקש איגוד ערים לביוב שדרות שער הנגב (להלן: "האיגוד") להודיע בזאת על כוונתו להתקשר עם עו"ד ושמאי אורי נס (להלן: "המומחה") כספק יחיד/מומחה למתן שירותי שמאות, התנהלות ביטוחית וליווי מקצועי-משפטי בעקבות אירוע התבקעות הריאקטור במכון לטיפול בשפכים (מט"ש) שדרות.
ההתקשרות נדרשת נוכח אירוע חריג ממאי 2024, במסגרתו התבקעה דופן הריאקטור במט"ש שדרות, דבר שהוביל לזרימת שפכים לכיוון נחל שקמה, ליצירת עלויות כבדות ובלתי צפויות ולאירוע נזיקי מורכב הכולל חשיפה לתביעות צד שלישי, לרבות מצד אגודת קולחי אור הנר . הטעם לכך שהמומחה הינו מומחה יחיד ו/או ייחודי מבוסס על נימוקים מקצועיים וייחודיים כפי שפורטו בחוות דעתו של ד"ר עמי כהנא, ואלו עיקריהם:
1. שילוב פרופסיונלי ייחודי וניסיון עתיר שנים: המומחה מחזיק בשילוב מקצועי נדיר ויוצא דופן של שמאי רכוש ותיק ומוערך (לשעבר יו"ר איגוד השמאים) יחד עם היותו עורך דין מנוסה. שילוב זה חיוני להתמודדות עם התיק הנדון, שבו הגבול בין סוגיות שמאיות טהורות לבין שאלות של אחריות, חבות וביטוח הוא מורכב ושזור זה בזה.
1. מורכבות יוצאת דופן של ניתוח הנזקים: האירוע אינו מהווה תביעת רכוש שגרתית, אלא אירוע תשתיתי רחב היקף הדורש מומחיות בנזקי רכוש מורכבים והליכים משפטיים ענפים, תוך ניתוח נזקים תוצאתיים והתמודדות עם דרישות צד ג' בהיקפים משמעותיים.
1. יכולת מוכחת בבניית תשתית ראייתית להליכים משפטיים: למומחה מומחיות ייחודית בבניית תשתית שמאית-ראייתית סדורה, הנדרשת לניהול המערכה מול מבטחי הקבלנים. 
1. לאור האמור, ועל מנת להבטיח את הגנת האיגוד ומיצוי זכויותיו במערכה משפטית וביטוחית סבוכה זו, נקבע כי המומחה הוא הגורם המקצועי היחיד בישראל בעל הכישורים, המומחיות המשולבת והניסיון המתאימים.
יחיד או תאגיד הסבור כי קיים מומחה אחר המסוגל לבצע את ההתקשרות, רשאי לפנות אל האיגוד באמצעות דואר אלקטרוני raisad@sederot.muni.il או בדואר אלקטרוני avrahambj@sederot.muni.il  וזאת עד ליום 12.11.26 ולהודיע כי קיים מומחה אחר כאמור.

בברכה,
איגוד ערים לביוב שדרות שער הנגב

